CELEX: 32014D0214(01)
Language: el
Date: 2014-02-12 00:00:00
Title: Εκτελεστική απόφαση του Συμβουλίου, της 12ης Φεβρουαρίου 2014 , για την παράταση της χρηματοδότησης ειδικών παρεμβάσεων έκτακτης ανάγκης με σκοπό την προστασία της Ένωσης από τη λύσσα

14.2.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 43/6
            
         
      ΕΚΤΕΛΕΣΤΙΚΉ ΑΠΌΦΑΣΗ ΤΟΥ ΣΥΜΒΟΥΛΊΟΥ
   
   της 12ης Φεβρουαρίου 2014
   για την παράταση της χρηματοδότησης ειδικών παρεμβάσεων έκτακτης ανάγκης με σκοπό την προστασία της Ένωσης από τη λύσσα
   2014/C 43/09
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την απόφαση 2009/470/ΕΚ του Συμβουλίου, της 25ης Μαΐου 2009, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 8 παράγραφος 2,
   Εκτιμώντας τα ακόλουθα:
   
               (1)
            
            
               Σύμφωνα με την απόφαση 2009/470/ΕΚ του Συμβουλίου, στην περίπτωση κατά την οποία ένα κράτος μέλος απειλείται άμεσα από την εμφάνιση ή την ανάπτυξη, στο έδαφος τρίτης χώρας, μιας εκ των νόσων που απαριθμούνται στο παράρτημα της εν λόγω απόφασης, μπορεί να ληφθεί κάθε πρόσφορο μέτρο για την αντιμετώπιση της κατάστασης, συμπεριλαμβανομένης της χρηματοδοτικής συνεισφοράς της Ένωσης για τα μέτρα που κρίνονται άκρως αναγκαία για την επιτυχή έκβαση των αναλαμβανόμενων ενεργειών.
            
         
               (2)
            
            
               Με την απόφαση 2009/582/ΕΚ της Επιτροπής, της 29ης Ιουλίου 2009, σχετικά με τη χρηματοδότηση ειδικών παρεμβάσεων έκτακτης ανάγκης με σκοπό την προστασία της Κοινότητας από τη λύσσα (2) και την απόφαση 2011/C 64/05 της Επιτροπής, της 25ης Φεβρουαρίου 2011, για την παράταση της χρηματοδότησης ειδικών παρεμβάσεων έκτακτης ανάγκης με σκοπό την προστασία της Ένωσης από τη λύσσα (3) εγκρίθηκε η χρηματοδότηση σχεδίου εκρίζωσης της λύσσας στο έδαφος της περιφέρειας Καλίνινγκραντ της Ρωσίας.
            
         
               (3)
            
            
               Η λύσσα είναι μια ζωονόσος που προσβάλλει κυρίως άγρια και κατοικίδια σαρκοβόρα ζώα και έχει σοβαρές επιπτώσεις στη δημόσια υγεία και περιλαμβάνεται σε κατάλογο στο παράρτημα της απόφασης 2009/470/ΕΚ.
            
         
               (4)
            
            
               Το έδαφος της περιφέρειας Καλίνινγκραντ, ένα αποσπασμένο τμήμα της Ρωσίας που περιβάλλεται από εδάφη της Ένωσης, γειτνιάζει με κράτη μέλη που βρίσκονται στο τελικό στάδιο των προσπαθειών τους για την πλήρη εκρίζωση της λύσσας από το μεγαλύτερο κομμάτι του εδάφους τους. Ήταν επιβεβλημένη η λήψη ειδικών μέτρων για την αποφυγή της συνεχιζόμενης εκ νέου μόλυνσης των γειτονικών κρατών μελών από την περιφέρεια Καλίνινγκραντ και με σκοπό την εκρίζωση της νόσου από το έδαφός της.
            
         
               (5)
            
            
               Λόγω της σχετικής έκτασης της περιφέρειας Καλίνινγκραντ, είναι σκοπιμότερο και οικονομικά πιο αποδοτικό να ενισχυθούν οι προσπάθειες εκρίζωσης της λύσσας στην περιφέρεια αυτή, παρά να δημιουργηθεί ουδέτερη ζώνη εμβολιασμού στο έδαφος των γειτονικών κρατών μελών η οποία θα πρέπει να διατηρηθεί επ’ αόριστον.
            
         
               (6)
            
            
               Ως αποτέλεσμα της εφαρμογής του προαναφερθέντος σχεδίου, το 2013 δεν έχουν ανιχνευτεί κρούσματα λύσσας στην περιφέρεια Καλίνινγκραντ, καθώς και σε γειτονικές περιοχές της Λιθουανίας και της Πολωνίας.
            
         
               (7)
            
            
               Για να εξασφαλιστεί η εκρίζωση της λύσσας από το έδαφος, είναι απαραίτητο να συνεχιστεί χωρίς διακοπή η εφαρμογή των εμβολιασμών διά της στοματικής οδού που πραγματοποιείται δύο φορές τον χρόνο, για δύο τουλάχιστον έτη μετά την ανίχνευση του τελευταίου κρούσματος της νόσου.
            
         
               (8)
            
            
               Το πρόγραμμα διάρκειας 36 μηνών που λαμβάνει χρηματοδότηση από την Ένωση και ισχύει σήμερα λήγει στις 31 Μαΐου 2014.
            
         
               (9)
            
            
               Για να διατηρηθούν τα αποτελέσματα που επετεύχθησαν με τη συγχρηματοδότηση της Ένωσης κατά τη διάρκεια των τελευταίων ετών και να εξασφαλιστεί η επίτευξη του στόχου της εκρίζωσης της λύσσας από την περιφέρεια Καλίνινγκραντ και της εξάλειψης του κινδύνου επαναφοράς στα γειτονικά εδάφη της Ένωσης, είναι απαραίτητο η χρηματοδοτική υποστήριξη για τις δραστηριότητες εκρίζωσης της λύσσας στην περιφέρεια Καλίνινγκραντ να παραταθεί για μια επιπλέον περίοδο 24 μηνών.
            
         
               (10)
            
            
               Στις 13 Ιανουαρίου 2013 η Ρωσία υπέβαλε στην Επιτροπή σχέδιο για την εκρίζωση της λύσσας από την περιφέρεια Καλίνινγκραντ για την περίοδο μεταξύ Ιουνίου 2014 και Μαΐου 2016, το οποίο κρίθηκε αποδεκτό όσον αφορά τον στόχο της προστασίας της Ένωσης από τη λύσσα. Οι ενέργειες που προβλέπονται στο εν λόγω σχέδιο είναι ουσιώδεις για την προστασία των συμφερόντων της Ένωσης και επομένως κρίνεται σκόπιμο ορισμένα μέτρα να συγχρηματοδοτηθούν από την Ένωση. Συνεπώς, το 2014 πρέπει να χορηγηθεί χρηματοδοτική συνεισφορά από την Ένωση για την υλοποίηση του εν λόγω σχεδίου.
            
         
               (11)
            
            
               Σύμφωνα με το άρθρο 84 του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου και το άρθρο 94 του κατ’ εξουσιοδότηση κανονισμού (ΕΕ) αριθ. 1268/2012 της Επιτροπής, της 29ης Οκτωβρίου 2012, σχετικά με τους κανόνες εφαρμογής του κανονισμού (ΕΕ, Ευρατόμ) αριθ. 966/2012, της ανάληψης δαπάνης από τον προϋπολογισμό της Ένωσης προηγείται απόφαση χρηματοδότησης που καθορίζει τα ουσιώδη στοιχεία της ενέργειας που συνεπάγεται δαπάνη και εκδίδεται από το θεσμικό όργανο ή από τις αρχές τις οποίες έχει εξουσιοδοτήσει το θεσμικό όργανο.
            
         
               (12)
            
            
               Επιπλέον, η απόφαση 2011/C 64/05 της Επιτροπής θα καταστεί άνευ αντικειμένου και πρέπει να καταργηθεί.
            
         
               (13)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ
   Άρθρο 1
   1.   Εγκρίνεται το σχέδιο εξάλειψης της λύσσας στην περιφέρεια Καλίνινγκραντ («σχέδιο») που υπέβαλε η Ρωσία για την περίοδο από την 1η Ιουνίου 2014 έως την 31η Μαΐου 2016.
   2.   Η δράση βάσει της παρούσας απόφασης καλύπτει τα ακόλουθα μέτρα τα οποία αποτελούν μέρος των προβλεπόμενων δραστηριοτήτων στο πλαίσιο του σχεδίου που αναφέρεται στην παράγραφο 1:
   
               —
            
            
               αγορά δολωμάτων εμβολίου για την από στόματος ανοσοποίηση των άγριων σαρκοβόρων·
            
         
               —
            
            
               διανομή στο έδαφος της περιφέρειας Καλίνινγκραντ των δολωμάτων εμβολίου που αναφέρονται στο προηγούμενο σημείο.
            
         Άρθρο 2
   Η ανώτατη συνεισφορά της Ένωσης ορίζεται σε 1 100 000 EUR που θα διατεθούν από τη γραμμή 17 04 04 του γενικού προϋπολογισμού της Ένωσης για το οικονομικό έτος 2014.
   Άρθρο 3
   1.   Εγκρίνεται η χορήγηση επιμέρους επιδότησης στη δημόσια κτηνιατρική υπηρεσία της περιφέρειας Καλίνινγκραντ της Ρωσίας «Περιφερειακό Κέντρο Καταπολέμησης Ζωονόσων» (Государственное учреждение ветеринарии Калининградской области „Областная станция по борьбе с болезнями животных“).
   2.   Τα μέτρα που αναφέρονται στο άρθρο 1 παράγραφος 2 μπορούν να χρηματοδοτηθούν σε ποσοστό έως και 100 % των αντίστοιχων επιλέξιμων δαπανών, υπό την προϋπόθεση ότι ένα μέρος από τις συνολικές δαπάνες της δράσης θα αναληφθεί από τη δημόσια κτηνιατρική υπηρεσία της περιφέρειας Καλίνινγκραντ της Ρωσίας «Περιφερειακό Κέντρο Καταπολέμησης Ζωονόσων» (Государственное учреждение ветеринарии Калининградской области „Областная станция по борьбе с болезнями животных“) ή θα καλυφθεί από συνεισφορές άλλες από τη συνεισφορά της Ένωσης.
   3.   Το μέγιστο ποσό που μπορεί να επιστραφεί για τα μέτρα που αναφέρονται στο άρθρο 1 παράγραφος 2, δεν μπορεί να υπερβαίνει, κατά μέσο όρο, τα 0,95 EUR ανά αγορά και διανομή δολωμάτων εμβολίου.
   Άρθρο 4
   Οι λεπτομερείς όροι για την τεχνική υλοποίηση και τη χρηματοδότηση καθορίζονται σε συμφωνία επιχορήγησης που θα συναφθεί μεταξύ της Επιτροπής και του δικαιούχου.
   Άρθρο 5
   Η παρούσα απόφαση αποτελεί απόφαση χρηματοδότησης κατά την έννοια του άρθρου 84 του δημοσιονομικού κανονισμού.
   Άρθρο 6
   Η απόφαση 2011/C 64/05 της Επιτροπής καταργείται από την 31η Δεκεμβρίου 2014.
   
      Βρυξέλλες, 12 Φεβρουαρίου 2014.
      
         
            Για την Επιτροπή
         
         Tonio BORG
         
         
            Μέλος της Επιτροπής
         
      
   
   
      (1)  ΕΕ L 155 της 18.6.2009, σ. 30.
   
      (2)  ΕΕ L 198 της 30.7.2009, σ. 85.
   
      (3)  ΕΕ C 64 της 1.3.2011, σ. 7.